SAMBIRO 25
Chihema Chakusoperapo
Apo Mozesi wakaŵa pa Phiri la Sinayi, Yehova wakamuphalira kuti wazenge chihema. Pa malo agha ndipo Ŵaisrayeli ŵakasoperanga Yehova. Ŵakayeghanga chihema ichi apo ŵakendanga ulendo wawo.
Yehova wakati: ‘Phalira ŵanthu kuti ŵapeleke ivyo ŵangakwaniska kuti viwovwire pakuzenga chihema.’ Ŵaisrayeli ŵakapeleka golide, siliva, mkuŵa, malibwe ghakudura, na majuda. Ŵakapelekaso weya wa mberere, salu, vikumba, na vinthu vinyake. Ŵakapeleka vinthu vinandi chomene mwakuti Mozesi wakachita kuŵaphalira kuti: ‘Mbwenu vyakwana. Kupelekaso vinyake yayi.’
Ŵanalume na ŵanakazi ŵanandi awo ŵakaŵa na maluso ŵakawovwira kuzenga chihema. Yehova wakaŵapa mahara kuti ŵachite makora ntchito yawo. Ŵanyake ŵakalukanga panji kudaya salu. Ŵanyake ŵakaswanga malibwe, kupanga vinthu vyagolide, panji kuŵaja makuni.
Ŵanthu ŵakazenga chihema nga umo Yehova wakaŵaphalilira. Ŵakapanga katani yakutowa. Katani iyi ŵakagaŵira chihema kuti chiŵe na vipinda viŵiri, Malo Ghatuŵa na Malo Ghatuŵa Chomene. Ku Malo Ghatuŵa Chomene kukaŵa bokosi lakuchemeka likasa la phangano. Bokosi ili ŵakapangira khuni la akasiya na kulimata golide. Ku Malo Ghatuŵa kukaŵa chakuŵikapo nyali chagolide, thebulu, na jotchero lakotchapo vyakununkhira. Pa luŵaza pakaŵa beseni lamkuŵa na jotchero likuru. Likasa la phangano likakumbuskanga Ŵaisrayeli ivyo ŵakalayizga Yehova. Kasi ukulimanya phangano? Ntchinthu icho munthu walayizga munyake kuti wachitenge.
Yehova wakasankha Aroni na ŵana ŵake kuti ŵaŵe ŵasembe ndipo ŵagwirenge ntchito pa chihema. Ŵakeneranga kupwelelera chihema na kupeleka sembe kwa Yehova. Aroni pera ndiyo wakazomerezgekanga kunjira mu Malo Ghatuŵa Chomene, chifukwa wakaŵa wasembe mukuru. Wakanjiranga mu Malo Ghatuŵa Chomene kamoza pa chaka kuti wakapeleke sembe ya zakwananga zake, za banja lake, na za mtundu wose wa Israyeli.
Ŵaisrayeli ŵakamara kuzenga chihema pati pajumpha chaka chimoza kufuma apo ŵakafumira ku Eguputo. Sono ŵakaŵa na malo ghakusoperapo Yehova.
Yehova wakazuzga chihema na uchindami wake ndipo bingu likakhalanga pachanya pa chihema. Para bingu layima pachanya pa chihema, Ŵaisrayeli ŵakakhalanga mu misasa yawo. Kweni para bingu lakwera, ŵakamanyanga kuti ŵakwenera kulutilira na ulendo wawo. Ŵakazguranga chihema na kuchiyegha, na kulondezga uko bingu likuya.
“Nkhapulika mazgu ghakuru kufuma ku chitengo, ghakati: ‘Wonani! Hema la Chiuta lili na ŵanthu. Iyo wazamukhala nawo, ndipo iwo ŵazamuŵa ŵanthu ŵake. Chiuta wazamuŵa nawo pamoza.’”—Chivumbuzi 21:3
tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn